Апроч таго, Астаповіч параіў нам не займацца пустой справай, а лепей прыбраць смецце ў Якушоўцы, на месцы, дзе стаяла сядзіба Каліноўскіх. Адказваю. Так, мы з радасцю гэта зробім, як толькі знікне снег і пачнуць цвісці сады, мы арганізуем адмысловую талаку на гэтым месцы. Але ад ідэі кампаніі не адступім. Мы лічым, што адных прыборак ды малітваў замала ў якасці пачэснага шанавання беларускіх змагароў, таму і распачынаем падпісную кампанію. Дарэчы, падкрэслю, гэтая кампанія – не праца праекта, гранта, не піяр для СМІ. Увогуле, хіба ёсць такія фонды, якія гатовыя падтрымліваць падобныя беларускія справы? Я такіх не ведаю, ды і ўвогуле, няма жадання абівацца перад імі, выпрошваючы падтрымку. Сваю кампанію мы ладзім выключна на грамадскіх пачатках і ніякіх тут пытанняў быць не можа.